4. september 2013 by Valbylille Skriv kommentar
Jeg har begået en kjole, og jeg er meget stolt. I flere år har jeg stort set kun haft symaskinen fremme, når sofapuderne skulle have nye betræk eller der skulle sys gardiner. Jeg kan ellers ret godt lide at sy, og vil rigtig gerne bruge mere tid på det. Jeg er endda i besiddelse af intet mindre en tre symaskiner, en overlocker, en veludstyret sykasse og en skattekiste fyldt med knapper, så der er slet ingen grund til at lade være.
Faktisk syede jeg også en fin sommerkjole til Pigen for et par måneder siden. Størrelser er dog en mærkelig størrelse (tøhø), så den får hun først på til næste år. Det tog lidt modet fra mig, men ikke mere end, at jeg mandag aften kastede mig ud i en ny kreation.
Det blev til denne sweatshirtkjole med flodkøer. (En meget anvendelig betegnelse, når man er uenige om, hvorvidt motivet er en ko eller en flodhest.) Det er første gang nogensinde, at jeg har syet med rib, og det var en behagelig nem oplevelse.
Stoffet var egentlig tiltænkt en bluse, men jeg var bange for, at den ville ligne nattøj, og derfor blev det i stedet til en kjole. Modellen er hjemmegjort ud fra et sweatshirtmønster. Den er i 80'er stil med stor overdel og smalt skørt og lidt sporty i udtrykket. Jeg har lovet, at den anden Pigen (Pigens dukke) skal have en lignende kjole, og faktisk kunne jeg også godt bruge en til mig selv. Sådan en rigtig weekendkjole til traveture i skoven og dovenskab i sofan. Dog uden flodkøer.